85-jarige in hof oor plaasgrond | Netwerk24
85-jarige in hof oor plaasgrond
Deur Marietjie Gericke 24 November 2018 07:10
'n Bejaarde man het Vrydagoggend in die landdroshof op Ntuzuma in KwaZulu-Natal verskyn op aanklag dat hy plaasgrond in die Inanda-gebied onwettig verkoop het.
Khekhe Edward Ngcobo (85) is op waarskuwing vrygelaat op voorwaarde dat hy nie in verbinding sal tree met die plaaseienaars of op hul grond kom nie.
Brig. Jay Naicker, woordvoerder van die polisie in KwaZulu-Natal, sê die saak teen Ngcobo is tot 22 Januarie aanstaande jaar uitgestel.
Hy sê Ngcobo is Donderdag deur 'n provinsiale taakspan van die polisie en lede van gespesialiseerde eenhede van Pietermaritzburg en Durban in hegtenis geneem ná ondersoeke na die onwettige verkoop van plaasgrond.
Hy en sy medewerkers wat by die ondersoek betrek word, word verbind met 19 sake wat insluit diefstal, oortreding, opsetlike saakbeskadiging van eiendom, intimidasie en bedrog.
Die ondersoeke het gevolg op klagte wat plaaseienaars in die gebied in 2017 en 2018 ingedien het. Ná klagtes dat daar niks gebeur het nie, het dit onder die aandag van die waarnemende provinsiale kommissaris gekom en die saak is aan die provinsiale taakspan oorhandig.
Ná 'n uitgerekte ondersoek waarby die kantoor van die adjunkdirekteur van openbare vervolging in KwaZulu-Natal betrek is, is die verdagte in 'n lokval gelei. Hy het glo private grond vir R20 000 aan agente van die polisie probeer verkoop.
Sy medepligtiges het gevlug toe hulle hoor van inhegtenisnemings in die Mzinyathi-gebied in Inanda. Die polisie soek nog na twee verdagtes.